**Nota informativa la proiectul hotărîrii de Guvern pentru modificarea şi completarea Hotărîrii de Guvern nr. 939 din 04.08.2008**

Prezentul proiect este elaborat in conformitate cu prevederile Legii nr. 221-XVI din 19 octombrie 2007 privind activitatea sanitar-veterinară și vine întru executarea titlului V„Comerţ şi aspecte legate de comerţ”, capitolul 4„Masuri sanitare si fitosanitare”, secţiunea 2 „ Domeniul veterinar” din Planul naţional de acţiuni pentru implementarea Acordului de Asociere Republica Moldova – Uniunea Europeană în perioada 2017-2019, aprobat în data de 28.12.2016.

Acest act normativ este adus în concordanţă cu prevederile Directivei 2005/94/CE a Consiliului Europei din 20 decembrie 2005 privind măsurile comunitare de combatere a influenţei aviare şi de abrogare a Directivei 92/40/CEE, Deciziei Comisiei Europene nr. 2006/563/CE din 11 august 2006 privind anumite măsuri de protecție în legătură cu prezența influenței aviare produse de tulpini înalt patogene de subtip H5N1 la păsările sălbatice din Comunitate și de abrogare a Deciziei nr. 2006/115/CE și Regulamentului Comisiei Europene nr. 616/2009 din 13 iulie 2009 de punere în aplicare a Directivei 2005/94/CE a Consiliului în ceea ce privește aprobarea compartimentelor de creștere a păsărilor de curte și a compartimentelor de creștere a altor păsări captive în privința gripei aviare, precum și a unor măsuri suplimentare de biosecuritate preventivă în aceste compartimente.

Necesitatea modificării şi completării cu noi prevederi este impusă de noua strategie în materie de sănătate animală, pe plan comunitar, care prevede zonarea şi regionalizarea, aplicate unei subpopulaţii animale definite în principal pe criterii geografice (utilizând frontiere naturale, artificiale sau legale) şi compartimentarea, aplicată unei subpopulaţii animale definite în principal prin practici de gestionare şi de creştere referitoare la biosecuritate, în vederea limitării riscului de transmitere la păsările de curte şi la alte păsări ţinute în captivitate, de la păsările sălbatice vii, a gripei aviare cauzate de subtipul H5N1 al virusului gripei A şi de stabilire a unui sistem de depistare timpurie în zonele cu grad ridicat de risc - fapt deosebit de important în cazul bolilor foarte contagioase, precum gripa aviară înalt patogenă.

Modificările şi completările propuse prevăd limitarea riscului de transmitere la păsările de curte şi la alte păsări ţinute în captivitate, de la păsările sălbatice vii, a gripei aviare cauzate de subtipul H5N1 al virusului gripei A şi de stabilire a unui sistem de depistare timpurie în zonele cu grad ridicat de risc. În acest sens include criterii şi cerinţe pentru compartimente (descrierea compartimentului, sistemul comun de gestionare a biosecurităţii şi a planurilor de biosecuritate, protecţia şi supravegherea specifică pentru gripa aviară).

Ţinînd cont de gradul ridicat de risc a bolilor foarte contagioase, precum gripa aviară înalt patogenă, atît pentru Republica Moldova, cît şi pentru ţările vecine, întreaga comunitate, prin diferite căi, susţine autoritatea competentă la implementarea Programelor de supraveghere şi monitorizare a bolilor extrem de contagioase la păsări de curte şi sălbatice (parte componentă a Planului de măsuri strategice), stipulate în prezenta Normă şi la menţinerea statusului de ţară indemnă faţă de această maladie.

Aceasta va facilita schimburile comerciale cu ouă de consum uman şi carne de pasăre la care Republica Moldova tinde şi este acceptată de UE prin Decizia Comisiei nr. 163 din 16 martie 2011, în cazul conformării tuturor cerinţelor înaintate.

Aprobarea modificărilor şi completărilor propuse oferă, în primul rînd, agenţilor economici pîrghii pentru a proteja sănătatea şi a asigura bunăstarea aimalelor, aflate în proprietate, adică a bunurilor, în al doilea rînd, autorităţii competente să-şi exercite atribuţiile în domeniul reglementat şi a pune la dispoziţie garanţii documentate pentru permiterea efectuării exportului în UE a cărnii de pasăre şi ouălor de consum uman şi, nu în ultimul dar cel mai urmărit scop, de a evita cheltuieli pentru despăgubirile legale acordate pentru lichidarea unui eventual focar de infecţie din partea statului.

Implementarea prevederilor prezentei Norme se va efectua din bugetul de stat în limita mijoacelor alocate pentru măsurile antiepizootice, stipulate în programele și planurile menționate și nu necesită mijloace financiare suplimentare.

În cazul izbucnirii unui eventual focar de infecție, Comisia Antiepizootica Excepțională va aproba și aplica cele mai severe măsuri la lichidarea focarului, cu luarea în considerație a particularităților acestuia.

Prezentul act normatv nu are impact asupra activității de întreprinzător și nu necesită elaborarea Analizei impactului de reglementare.

**Ministru Vasile BÎTCĂ**

Ex.: Nartea Victor

Tel.: 022-210-724